Peter Skaarup (DF), 1999-05-04:
I Dansk Folkeparti er vi bestemt ikke ligeglade med de børn, som kriminelle har, men vi må bare slå fast en gang for alle, at der altså må noget nytænkning til, når det er sådan, at man hvert eneste år oplever en situation, hvor der flygter så mange fanger fra fængslerne, og hvor befolkningen har et ønske om, at når der begås grove kriminelle handlinger, så er de fanger altså bag tremmer, hvor de skal være, og ikke ude alle mulige andre steder.
Og dér er det altså, SF kommer med en himmelråbende tavshed over for spørgsmålet om, hvad SF så vil gøre ved situationen.
Vi har fremsat et forslag her, der går på det ene forhold, at man må stramme op og sørge for, at når man er i en situation, hvor der gentagne gange bliver tale om fangeflugter, så må man altså fra Folketingets side lave nogle regler, der gør, at det ikke ligefrem kan betale sig at flygte.
Det skal være sådan, at det giver en ekstra straf, og vi synes, det er rigtigt at give en ekstra straf på en fjerdedel oven i straffen, hvis man flygter fra fængslet.
Ja, justitsministeren siger heroppe på talerstolen, at han ikke evner at trænge igennem med de fakta, der nu er.
Der vil jeg så bare lige minde om, at de fakta, der er, jo altså er, at 400 fanger stak af fra de åbne fængsler sidste år, over 1000 mennesker udeblev fra afsoning.
Det er nogle tal, der kommer fra Justitsministeriet selv.
Så de fakta synes jeg jo ikke er til ret megen diskussion.
Det er
fakta, som alle er enige om, som alle forhåbentlig også er enige om er alvorlige og er noget, der skal tages fat på.
Og det er jo nok det, man skulle koncentrere sig om, i stedet for at prøve at komme med sådan lidt nedværdigende bemærkninger heroppe på talerstolen. Det er da udmærket, at der er lavet nogle ting på det her område.
Og jeg kan i hvert tilfælde konstatere efter debatten i dag, at både Venstre, Konservative og CD har et beslutningsforslag liggende, som de initiativer, regeringen har lavet, i hvert fald ikke lever op til.
Om man så lige er enige i den praktiske udformning er så en anden sag.
Der er altså et rimelig bredt ønske - det kan godt være, det ikke er et flertal, fordi SF og Enhedslisten jo som sædvanlig i de her spørgsmål er meget slappe og er på de kriminelles side - der er i hvert fald et stort mindretal, der vil gøre mere end det, regeringen vil.
Og det er så bare ærgerligt, hvis regeringen ikke vil bevæge sig videre end det her.
Jamen det er da glædeligt, at man har moret sig på SF's gruppemøde i dag.
Men der er faktisk noget alvor i det her forslag, og det hænger jo sammen med den kendsgerning, som også fru Anne Baastrup fra SF må notere sig, at for en del af de flugters vedkommende, der sker fra fængslerne, foregår det på den måde, at en person, der er på udgang, efterfølgende bliver ude, altså ikke kommer tilbage, når han eller hun skal tilbage til fængslet.
Dér er det så, vi foreslår, at man ved hjælp af sådan en chip godt kunne finde ud af, hvor den pågældende befinder sig i det tilfælde.
For det kan jo ikke være rigtigt, at man er i en situation, hvor man ikke kan efterspore vedkommende, og at der går lang tid efter, at udeblivelsen har fundet sted, til den pågældende kommer tilbage igen.
Faktisk er der jo tilfælde, hvor der er tale om måneder, og dér synes vi
det her kunne være en god mulighed.